Departement van Siektes kán Die Virus smoor | Netwerk24
Departement van Siektes kán Die Virus smoor
Deur Blpuwillem 09 Maart 2020 05:00
Dis moeilik om te besluit of die gevaarlikste ding op aarde tans Die Virus is of die paranoia wat rondom die siekte geskep word.
Neef Bartel sê sy buurman was dié week in die bank toe daar skielik twee ouens met gesigmaskers inkom. Buurman sê hulle almal was so verlig toe hulle agterkom die ouens is gesond en darem gelukkig net daar om die bank te beroof.
Ja-nee, my ou maat, dis nou die tyd dat jy met jou gewone ou herfsverkouetjie of jou sinusontstekinkie wat nooit opklaar nie, maklik sonder vriende kan bly sit.
Kug jy net in die kerk, skuif almal vier meter weg van jou en luister nie weer 'n woord wat dominee sê nie.
Ten minste hoef oom Zumpie nie weer met 'n siekbrief by die hof aan te kom nie. Hy moet maar net 'n paar hoese en snuite gee, dan word sy saak vir nog 'n verdere ses maande uitgestel.
En ja, wanneer ons weer 'n lekker, sagte ou drukkie kan verwag, weet niemand nie.
Net getroude pare kan dus voortgaan soos altyd.
Die Departement van Siektes beveel mos aan dat alle burgers drukkies, soene en signs of affection moet vermy.
Jy moet mos nou mekaar met die vuis groet soos twee wafferse boksers.
Selfs sportlui gaan mekaar nou ná wedstryde met die vuis groet en nie meer met die oop hand nie. Het hulle enige idee hoeveel rooikaarte daar gaan wees met so 'n vuisgroetery!?
Dik Daan sê wat hy nie kan kleinkry nie, is dat die spul sweterige ouens vir 80 minute wangetjie aan wangetjie in die skrums sak en mekaar dan ná die tyd met 'n vuis groet.
"Hoe gaan dit, tjomma?"
"Nee man, vuisvoos, en met jou?"
Maak nie veel sin nie, nê?
Is hulle dan nie bekend daarvoor dat hulle alles wat hulle die laaste 26 jaar aangepak het, goed opgeneuk het nie?
Maar nou ja, neef Bartel sê hy het volle vertroue dat ons regering 'n vinnige einde aan Die Virus sal kan maak.
Dik Daan het dié week die volgende stukkie nuttelose inligting ge-watseaap: As 'n gewone swerfling so R25 000 per maand verdien, sal hy vier uur moet werk as hy elke werksdag van die maand 'n cappuccino met 'n skuimpie wil geniet; twaalf en 'n half uur vir sy selfoon werk; sewe uur vir 'n paar blou jannas aan sy bas; 210 dae vir 'n gemiddelde ou motortjie en ses jaar vir 'n gemiddelde ou huisie.
Die les, my ou maat, is jy moet maar net jou kop laat sak en harder werk as jy met blou jannas aan jou bas wil sit en cappuccino's drink, terwyl ons ander Eksdom met ons karige pensioengeldjies uit die skuld moet help.